作者:沈佺期
標題:被彈
內容:知人昔不易，舉非貴易失。爾何按國章，無罪見呵叱。平生守直道，遂為眾所嫉。少以文作吏，手不曾開律。一旦法相持，荒忙意如漆。幼子雙囹圄，老夫一念室。昆弟兩三人，相次俱囚桎。萬鑠當眾怒，千謗無片實。庶以白黑讒，顯此涇渭質。劾吏何咆哮，晨夜聞撲抶。事間拾虛證，理外存枉筆。懷痛不見伸，抱冤竟難悉。窮囚多垢膩，愁坐饒蟣蝨。三日唯一飯，兩旬不再櫛。是時盛夏中，暵赫多瘵疾。瞪目眠欲閉，喑嗚氣不出。有風自扶搖，鼓蕩無倫匹。安得吹浮雲，令我見白日。